
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 2647-5/2012
Előterjesztést készítette: Horinka László polgármester és Kántor Erzsébet testületi üi.

Előterjesztés elkészítésének időpontja: 2012. június 7.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. június 14-én tartandó munkaterv szerinti ülésére

3. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2012. (VI. 14.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2012. június 7.


Horinka László s.k.


polgármester
Láttam!

Sülysáp, 2012. június .

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2012. május 17-ei ülése óta 4 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	33/2012
	2012-03-22
	Bölcsőde teraszainak lefedése
	2012-05-20
	Végrehajtva

	55/2012
	2012-04-19
	Civilszervezetek pályázati támogatása, támogatási szerződések megkötése
	2012-05-19
	Végrehajtva

	62/2012
	2012-04-19
	Tervpályázat kiírása szabványos méretű sportcsarnok tervezésére
	2012-05-30
	Folyamatban van

	63/2012
	2012-04-19
	Levél megírása az illetékes minisztérium felé az önkéntes tűzoltóságokra vonatkozó szabályok enyhítése érdekében
	2012-05-20
	Folyamatban van

	
	
	
	
	


II. Tájékoztató az előző ülés óta történt fontosabb eseményekről
· Az elmúlt ülés óta több alkalommal történtek egyeztetések a térség önkormányzatainak együttműködésére a víziközművek egyesülése kapcsán, pl. máj. 14-én, máj. 21-én. 
· Május 18-án a DIGI Kft. területi vezetője és hálózattervezője megtekintette a fejállomás számára felkínálható helyiségeket, valamint közösen megjelöltük azokat a pontokat Sülysáp térképén, ahol térfigyelő kamerákat szeretne önkormányzatunk elhelyezni, melyhez a szükséges optikai kábeleket a DIGI Kft. fogja biztosítani.

· Május 22-én volt a Tápó-Hajta Vízgazdálkodási Társulat küldöttgyűlése, ahol elhangzott, hogy a társulat közel száz közmunkással végzi a vízfolyások környezetében a rézsű kaszálását. Sülysápon a sápi patak kivételével ezt a munkát egészen biztosan el fogják végezni, de nem kizárt, hogy a sápi patakra is kiterjeszthető lesz ez a munkavégzés.

· Május 22-én Nagy Ferenc sülysápi gazdálkodó, szarvasmarha telep létesítése kapcsán benyújtott kérelmére, többedmagammal megtekintettem Bugyi községben, az 1200 állatot számláló marhatelepet, elsősorban annak a környezetre gyakorolt szaghatását vizsgálva.

· Május 25-én Magyar Kézilabda Szövetség elnökével, Vetési Iván úrral találkoztam. A találkozásra azért került sor, mert a TAO pályázatban elszámolható költségeket illetően ellentmondásos információk keringtek, nevezetesen a sportcsarnok építése során felhasznált ingatlan elszámolhatósága nem volt egyértelmű. Elnök úr egyértelműen azt az információt adta, hogy az ingatlan (telek) értéke, az önrész számítása során figyelembe vehető.

· Május végén és június elején mind a négy tagóvodánkban megtörténtek a ballagások illetve évzáró ünnepségek, ezeken részt vettem, illetve a június 8-ai központi óvodai ballagáson alpolgármester úr képviselte önkormányzatunkat. 

· Május utolsó napjaiban petíció érkezett önkormányzatunkhoz a központi óvodába járó nagycsoportos gyerekek szüleitől, melyben a szülők felháborodásuknak adtak hangot az önkormányzat oktatásszervezési döntésével kapcsolatban, nevezetesen a szeptemberben induló első osztályok helye illetve száma vonatkozásában. A szülőket az oktatási bizottság június 11-én megtartandó/megtartott ülésére meghívtuk, ahol számukra is egyértelművé szeretnénk tenni, hogy körültekintő és józan megfontolások alapján hozta meg önkormányzatunk a kisebbik rossz, ezáltal a jobb döntést. 
· Május 27-én az esti órákban, nagy valószínűséggel, felgyújtották a Kossuth Lajos utcai buszfordulónál a szelektív gyűjtősziget konténereit, melyek közül több a használhatatlanságig a maradék pedig teljesen elégett. A tűzesettel kapcsolatos feljelentést az ÖKOVÍZ Kft. tette meg, majd az üggyel kapcsolatban május 30-án a gödöllői katasztrófavédelmi kirendeltség munkatársa készített egy jegyzőkönyvet önkormányzatunknál. 

· Május 29-én LICHNER Kft. területvásárlásával kapcsolatban folytattam megbeszélést a cég képviseletében megjelentekkel, az ezzel kapcsolatos előterjesztés a testületi ülés napirendjén szerepel.

· Május 29-én került sor a helyi menetrendszerinti autóbuszjárat üzemeltetésére kiírt pályázatra beérkezett ajánlatok bontására.

· Május 30-án a Tápiómenti Területfejlesztési Társulás Közbeszerzési Bizottsága és Társulási Tanácsa is ülést tartott. A Közbeszerzési Bizottság ülésének napirendje a megépítésre kerülő csatornahálózat és tisztítóművek üzemeltetésére készítendő tanulmány beszerzési eljárásával foglalkozott, még Társulási Tanács ülésének napirendjén az ivóvízközmű üzemeltetésének kérdése szerepelt.

· Május 31-én a Nemzeti Vagyonkezelő munkatársa jegyzőkönyvezve birtokba adta önkormányzatunk számára a Polgármesteri Hivatalhoz tartozó épületrész (volt pártház) 35/860-ad részét, valamint az önálló helyrajzi számon, 1/1-es tulajdoni hányadban lévő ingatlant, amely természetben a Szent István Általános Iskola kerítésén belül található és részben ráépült az iskola új épület része 2000. évben, valamint az aszfaltpálya található ezen a területen. 
· Június 7-én a Tápiómenti Települések Csatornamű Vízgazdálkodási-társulatának Intéző Bizottsága tartott ülést, ahol a lakástakarék-pénztári befizetések és szerződések helyzetét elemeztük, döntöttunk a jogi személyek részére megküldendő fizetési értesítésről is. 

Sülysáp, 2012. június 7.

Horinka László s.k.

polgármester

